ธปท.แจงโควิดฉุดเศรษฐกิจทรุดยาวถึง มิ.ย.
ธปท.แจงเศรษฐกิจ เม.ย. สาหัส ท่องเที่ยวต่างชาติหาย 100% คาดเริ่มฟื้นมิ.ย.


29 พ.ค. 2563

นายดอน นาครทรรพ ผู้อำนวยการอาวุโส ฝ่ายเศรษฐกิจมหภาค ธนาคารแห่งประเทศไทย (ธปท.) กล่าวว่า แนวโน้มเศรษฐกิจไทยในเดือน พ.ค. 2563 ยังขยายตัวติดลบสูง แต่อาจจะดีขึ้นจากเดือน เม.ย. ที่ผ่านมา เนื่องจากรัฐบาลได้ผ่อนคลายมาตรการล็อกดาวน์ในประเทศ รวมถึงการเร่งโอนเงินเยียวยาให้ประชาชนที่ได้รับสิทธิ์ตามมาตรการเราไม่ทิ้งกันได้มากขึ้น จะเป็นตัวช่วยทำให้เกิดการใช้จ่ายมากขึ้น อาจจะเป็นผลดีต่อแนวโน้มเศรษฐกิจในเดือน พ.ค. บ้าง
สำหรับภาพรวมเศรษฐกิจไทยในเดือน เม.ย. 2563 ขยายตัวติดลบสูงขึ้น จากผลของมาตรการควบคุมการระบาดของโรคโควิด-19 ที่เข้มงวดทั้งในและต่างประเทศที่ทำให้กิจกรรมทางเศรษฐกิจในหลายภาคส่วนต้องหยุดลงชั่วคราว โดยภาคการท่องเที่ยวหดตัวสูง โดยจำนวนนักท่องเที่ยวต่างประเทศ หดตัว 100% จากช่วงเดียวกันของปีก่อน เป็นผลมาจากการห้ามเดินทางเข้าประเทศของไทย ส่งผลกระทบอย่างมากต่อธุรกิจที่เกี่ยวเนื่องกับการท่องเที่ยว โดยเฉพาะธุรกิจโรงแรมและภัตตาคาร รวมถึงธุรกิจขนส่งผู้โดยสาร
นอกจากนี้ ภาคการส่งออกสินค้าหดตัวสูงขึ้นมากตามอุปสงค์ของประเทศคู่ค้า โดยมูลค่าการส่งออกสินค้าหดตัว 3.3% จากช่วงเดียวกันของปีก่อน หากไม่รวมการส่งออกทองคำ ที่มีมูลค่าสูงเป็นประวัติการณ์ในเดือนนี้ มูลค่าการส่งออกหดตัวสูงที่ 15.9%
ขณะที่เครื่องชี้การลงทุนภาคเอกชนหดตัวสูงจากระยะเดียวกันปีก่อน ตามการลงทุนในหมวดเครื่องจักรและอุปกรณ์ที่หดตัวสูงในทุกองค์ประกอบ โดยอุปสงค์ทั้งในและต่างประเทศที่อ่อนแอลง ส่งผลให้ผลประกอบการและความเชื่อมั่นของภาคธุรกิจลดลงมาก ประกอบกับภาคธุรกิจมีกำลังการผลิตส่วนเกินเหลืออยู่มาก จึงชะลอการลงทุนออกไป
ส่วนการใช้จ่ายภาครัฐขยายตัวได้ต่อเนื่องทั้งรายจ่ายประจำและรายจ่ายลงทุน ขณะที่ในเดือนนี้ภาครัฐเริ่มมีการทยอยจ่ายเงินเยียวยาให้ผู้ได้รับผลกระทบจากสถานการณ์การระบาดของโควิด-19 ซึ่งจะช่วยพยุงเศรษฐกิจในระยะต่อไป
นายดอน กล่าวว่า ตลาดแรงงานไทย (เม.ย. 2563) เปราะบางขึ้น สะท้อนจากจำนวนผู้ขอสิทธิ์ว่างงานในระบบประกันสังคม และจำนวนลูกจ้างที่ได้รับผลกระทบจากการหยุดกิจการชั่วคราวตามมาตรา 75 แห่ง พ.ร.บ. คุ้มครองแรงงานฯ ที่เพิ่มขึ้นอย่างก้าวกระโดด โดยตัวเลขผู้ขอรับสิทธิ์ว่างงานในเดือนมีนาคมอยู่ที่ 170,144 ราย และเดือนเมษายนอยู่ที่ 215,652 ราย